Dotnuvos dvaro tiltas
Dotnuvos dvaro tiltas – tiltas su važiuojamąja dalimi Kėdainių rajone, Akademijoje, Dotnuvos dvaro sodyboje, už 300 m į vakarus nuo kelio  144  Jonava–Kėdainiai–Šeduva , 220 m į šiaurės rytus nuo Dotnuvėlės. Tiltas nutiestas per tvenkinio protaką, stovi gatvėje tarp Žemdirbystės instituto ir dvaro rūmų, įsikūrusių tvenkinio saloje. Prie tilto pastatytas automobilių eismą į salą draudžiantis kelio ženklas, dvaro informacinė lenta. Priešingoje, vakarinėje salos pusėje gatvė iš salos eina kitu, dviejų angų tiltu. Kaip nacionalinės reikšmės inžinerinis paminklas, 2005 m. įrašytas į Kultūros vertybių registrą. Dabartinis vienos angos dvaro tiltas pastatytas 1924-1925 m. seniau stovėjusio vietoje. Tilto perdenginys krantuose atremtas ant tašytų akmenų mūro ramtų. Gelžbetoninį paklotą laiko keturios metalinės išilginės sijos. Jos sutvirtintos skersiniais horizontaliais ryšiais. Be to, nešančioji konstrukcija paremta įžambiomis sijomis, atremtomis į atkaltes prie ramtų pagrindo. Ant tilto kraštuose įrengtos metalinės apsauginės tvorelės su masyviais betoniniais stulpeliais galuose, dekoruotais Gedimino stulpų ir saulės spindulių motyvais. Senosios metalinės atitvaros tilto prieigose pakeistos. Tilto ilgis 12,25 m, plotis 5,15 m. Šiaurės rytų pusės išplatėjančios dalies ilgis 4,75 m, plotis 8,40 m.